Document ID: 32005D0010

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Δεκεμβρίου 2004
για την τροποποίηση της απόφασης 2004/666/ΕΚ για την επανακαθιέρωση εμβολιασμού σε ορισμένες περιοχές της Ιταλίας που έχουν προσβληθεί από τη γρίπη των πτηνών χαμηλής παθογένειας και για την επέκταση των μέτρων ελέγχου των μετακινήσεων
[κοινοποιηθείσα υπό τον αριθμό Ε(2004) 5541]
(Κείμενο που παρουσιάζει ενδιαφέρον για τον ΕΟΧ)
(2005/10/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
την οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων (3), και ιδίως το άρθρο 16,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 4 παράγραφοι 1 και 3 και το άρθρο 13 παράγραφος 3,
Εκτιμώντας τα ακόλουθα:
(1)
Βάσει της απόφασης 2002/975/ΕΚ της Επιτροπής, της 12ης Δεκεμβρίου 2002, σχετικά με τη διενέργεια εμβολιασμού για να συμπληρωθούν τα μέτρα για την καταπολέμηση των λοιμώξεων από τη γρίπη των πτηνών χαμηλής παθογένειας στην Ιταλία και περί ειδικών μέτρων ελέγχου των μετακινήσεων (5), διενεργήθηκε πρόγραμμα εμβολιασμού σε τμήματα της Βόρειας Ιταλίας για την καταπολέμηση των λοιμώξεων από το στέλεχος χαμηλής παθογένειας, υποτύπου H7N3, της γρίπης των πτηνών. Εφαρμόστηκε η στρατηγική DIVA (Differentiating Infected from Vaccinated Animals - Διαφοροποίηση προσβεβλημένων από εμβολιασμένα ζώα) με τη χρήση ετερόλογου εμβολίου του υποτύπου Η7Ν1, το οποίο επιτρέπει τη διαφοροποίηση μεταξύ προσβεβλημένων και εμβολιασμένων πουλερικών. Από το Σεπτέμβριο του 2003 δεν εντοπίστηκε περαιτέρω κυκλοφορία του αγρίου στελέχους του ιού.
(2)
Βάσει της απόφασης 2004/666/ΕΚ της Επιτροπής, της 29ης Σεπτεμβρίου 2004, σχετικά με τη διενέργεια εμβολιασμού για να συμπληρωθούν τα μέτρα για την καταπολέμηση των λοιμώξεων από τη γρίπη των πτηνών χαμηλής παθογένειας στην Ιταλία και περί ειδικών μέτρων ελέγχου των μετακινήσεων και σχετικά με την κατάργηση της απόφασης 2002/975/ΕΚ (6), εγκρίθηκε νέο πρόγραμμα εμβολιασμού σε μικρότερη περιοχή της Ιταλίας σε σύγκριση με την προηγούμενη εκστρατεία εμβολιασμού που διενεργήθηκε βάσει της απόφασης 2002/975/ΕΚ. Το νέο αυτό πρόγραμμα διενεργήθηκε με δισθενές εμβόλο που περιείχε τους υποτύπους Η5 και Η7 της γρίπης των πτηνών. Η εν λόγω απόφαση όρισε την απαγόρευση του ενδοκοινοτικού εμπορίου ζώντων πουλερικών και αυτών προς επώαση στην περιοχή εμβολιασμού και επέβαλε όρους για το ενδοκοινοτικό εμπόριο νωπού κρέατος προερχόμενου από εμβολιασμένα πουλερικά.
(3)
Από τα μέσα Σεπτεμβρίου του 2004, υπάρχουν ενδείξεις ότι η γρίπη των πτηνών χαμηλής παθογένειας του ίδιου υποτύπου Η7Ν1 επανεκδηλώθηκε στις περιοχές της Ιταλίας που είχαν μολυνθεί στο παρελθόν.
(4)
Αν και έως σήμερα οι μολύνσεις φαίνεται ότι περιορίστηκαν σε μια συγκεκριμένη περιοχή βάσει των περιορισμών που προβλέπονται στην απόφαση 2004/666/ΕΚ, φαίνεται σκόπιμη η επανακαθιέρωση του εμβολιασμού σε μεθοριακές περιοχές για την πρόληψη ενδεχόμενης περαιτέρω διάδοσης της ασθένειας. Επιπλέον, είναι σκόπιμο να επεκταθούν τα περιοριστικά μέτρα που προβλέπονται στην εν λόγω απόφαση.
(5)
Λόγω της διαθεσιμότητας εμβολίου, η εκστρατεία εμβολιασμού πρέπει να διενεργείται με μονοσθενές εμβόλιο, ικανό να προστατέψει από τις τρέχουσες μολύνσεις από τον υποτύπο H7N3.
(6)
Επιπλέον, η υγειονομική σήμανση που πρέπει να φέρει το νωπό κρέας πουλερικών που δεν προορίζεται για ενδοκοινοτικό εμπόριο ούτε για αποστολή σε τρίτες χώρες, όπως προβλέπεται στην απόφαση 2004/666/ΕΚ, πρέπει να τροποποιηθεί για να διευκολυνθεί η εθνική χρήση.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2004/666/ΕΚ τροποποιείται ως εξής:
1)
Το άρθρο 1 αντικαθίσταται από το ακόλουθο κείμενο:
«Άρθρο 1
1. Εγκρίνεται το πρόγραμμα εμβολιασμού για την καταπολέμηση της γρίπης των πτηνών που υπέβαλε η Ιταλία στην Επιτροπή. Το εν λόγω πρόγραμμα διενεργείται στις περιοχές που αναφέρονται στο παράρτημα Ι με δισθενές εμβόλιο και στις περιοχές που αναφέρονται στο παράρτημα ΙΙ με μονοσθενές εμβόλιο.
2. Στις περιοχές που αναφέρονται στα παραρτήματα Ι και ΙΙ εφαρμόζεται εντατική παρακολούθηση και εποπτεία, όπως ορίζεται στο πρόγραμμα εμβολιασμού της παραγράφου 1.»
2)
Στα άρθρα 2 και 3, οι λέξεις «παράρτημα I» αντικαθίστανται από τις λέξεις «παραρτήματα I και II»
3)
Το άρθρο 5 τροποποιείται ως εξής:
α)
στην παράγραφο 1, η πρώτη φράση αντικαθίσταται από το ακόλουθο κείμενο:
«Τα νωπά κρέατα πουλερικών επισημαίνονται με ορθογώνιο που περιέχει τον αριθμό έγκρισης της εγκατάστασης, αλλά όχι τα γράμματα “CE”, και δεν αποστέλλονται από την Ιταλία εάν προέρχονται από:»·
β)
στην παράγραφο 2, οι λέξεις «το παράρτημα II της οδηγίας 2002/99/ΕΚ» αντικαθίστανται από τις λέξεις «παράγραφος 1».
4)
Στο άρθρο 6, στην πρώτη φράση, οι λέξεις «παράρτημα I» αντικαθίστανται από τις λέξεις «παραρτήματα I και II».
5)
Στο παράρτημα I, ο τίτλος «Ζώνη εμβολιασμού» αντικαθίσταται από τον τίτλο «Ζώνη στην οποία διενεργείται εμβολιασμός με δισθενές εμβόλιο».
6)
Στο παράρτημα II, ο τίτλος «Περιοχή που συνορεύει με τη ζώνη εμβολιασμού στην οποία διενεργείται εντατική παρακολούθηση» αντικαθίσταται από τον τίτλο «Ζώνη στην οποία διενεργείται εμβολιασμός με μονοσθενές εμβόλιο».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 30 Δεκεμβρίου 2004.

Labels: 17
0
3
6
18